Vir die gelyknamige gemeente in Namibië, sien NG gemeente Warmbad Die NG gemeente Warmbad is ’n gemeente van die Nederduitse Gereformeerde Kerk op die dorp Bela-Bela (vroeër Warmbad) in die provinsie Limpopo. Vir kerklike doeleindes val dit onder die Noordelike Sinode se Ring van Waterberg. Die ander NG gemeente op die dorp, Warmbad-Wes, het in 1969 van die moedergemeente afgestig. Die omgewing waarin die dorp lê het reeds sedert die dae van die Voortrekkers die aandag getrek vanweë die aanwesigheid van die warm bronne met hul genesende krag. In 1860 word die gemeente Waterberg gestig, met Warmbad as een van die buitewyke, waar Karel Potgieter en sy nageslagte baie jare lank ’n belangrike aandeel aan die kerklike lewe sou neem. Potgieter was 17 jaar lank Naturelle-kommissaris van Waterberg en word in 1903 ouderling van die wyk Warmbad. Dadelik het hy hom begin beywer om vir die kerk ’n stukkie grond te verkry, waarop daar gedurende 1910/1911 deur die ywer van ’n aantal susters ’n kerksaaltjie gebou is. Dit sou vir die volgende 40 jaar as aanbiddingsplek dien. Op 22 Maart 1922 word Warmbad tot selfstandige gemeente gestig.